RÅDETS UDTALELSE

af 31. januar 2000

om Finlands opdaterede stabilitetsprogram, 1999-2003

(2000/C 60/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 31. januar 2000 gennemgik Rådet Finlands opdaterede stabilitetsprogram, som dækker perioden 1999-2003. Rådet noterer med tilfredshed, at Finlands offentlige finanser vendtes til overskud i 1998 og forventes, efter et overskud på lige over 3 % af BNP i 1999, at kunne notere overskud på over 4 % af BNP igennem hele perioden 2000-2003, samtidig med at den offentlige gældskvote ventes at fortsætte med at falde. Rådet er desuden af den opfattelse, at programmet er i overensstemmelse med de overordnede retningslinjer for den økonomiske politik.

Rådet ser med tilfredshed på resultatet af gennemførelsen af programmet fra 1998(2), idet de prognoser, der da blev opstillet for forbedringen i budgetsaldoen og nedbringelsen af den offentlige gæld, er blevet overgået.

Det makroøkonomiske scenario i det opdaterede stabilitetsprogram forekommer realistisk for 1999 og 2000, men det indebærer risiko for overophedning af økonomien og trusler mod prisstabiliteten, hvis løntilbageholdenheden svækkes. Det er derfor af stor betydning, at løntilbageholdenheden fastholdes.

Rådet anbefaler, at den finanspolitiske strategi, der opstilles i det opdaterede stabilitetsprogram, fastholdes. Den bygger på det tidligere program og tager sigte på at opnå overskud på over 4 % af BNP gennem en nedbringelse af de offentlige udgifter i forhold til BNP, samtidig med at skattebyrden lempes.

Rådet noterer med tilfredshed, at gældsnedbringelsen nu rent faktisk vil kunne overgå forventningerne i det opdaterede program, idet der forventes gennemført mere omfattende privatiseringer end antaget i programmet - med indtægter, der går direkte til nedbringelse af gælden.

Finland opfyldte allerede kravene i stabilitets- og vækstpagten i 1999. Dette vil fortsat være tilfældet i løbet af programperioden for det opdaterede program, eftersom overskudsmålet på 4,7 % af BNP i 2003 klart er tilstrækkelig højt til at sikre en sikkerhedsmargen mod at overskride referenceværdien for underskuddet på 3 % af BNP i forbindelse med de normale konjunkturudsving. Desuden finder Rådet den fortsatte budgetkonsolideringsindsats, der er indbygget i det opdaterede program, begrundet i lyset af de fremtidige virkninger af befolkningens aldring.

Rådet hilser det velkommen, at det opdaterede program tager spørgsmålet om strukturreformer op. Finanspolitiske reformer og arbejdsmarkedsreformer er nødvendige for at reducere den nuværende tunge samlede skattebyrde og byrde af sociale bidrag på arbejdskraften. Hvad de offentlige udgifter angår, er der grund til at se nærmere på rettighederne til offentlige ydelser og strukturen i pensionssystemet. De reduktioner i de offentlige udgifter og indtægter i forhold til BNP, der forventes i programmet, er i sig selv i overensstemmelse med en øget beskæftigelse, hvilket regeringen har sat sig som sin vigtigste økonomiske målsætning. Yderligere strukturreformer inden for markedsmæssige tjenester og på abejdsmarkedet ville også være til gavn for jobskabelsen. Rådet henstiller, at disse reformer føres ud i livet energisk og konsekvent.

(1) EFT L 209 af 2.8.1997, s. 1.

(2) Finlands første stabilitetsprogram, 1998-2002, blev behandlet i Rådets udtalelse af 12. oktober 1998 (EFT C 372 af 2.12.1998, s. 1).